1 Solemnia anniversaria stando praeter quatuor generalia nulla fiant, excepto regis Ludovici, de quo concessum est, ut stando fiat tantummodo ibi, ubi sepultus est. 2 Sententia de cultellis acuminatis ante data firmiter teneatur. 3 De fugitivis autem nihil novum instituti posse videtur sine periculo totius Ordinis. De his tamen qui in extremis agere videntur, in abbatis sit providentia, et ita in Usibus scribatur centesimo primo capitulo. 4 De his quibus Regula praecipit omnem reversionis aditum denegari, nos contra Regulam nihil audemus, nisi forte de indulgentia generalis Capituli, vel de mandato domini papae, seu legati eius, exceptis personis illis, quas ab huiusmodi rigore notoria simplicitas excipit. 5 A nominatim excommunicatis nullam nobis licet recipere donationem, exceptis victualibus in gravi necessitate. 6 Qui convictus fuerit aut confessus fuerit publice de sortilegio quod fecerit, aut fieri fecerit : si abbas fuerit vel prior, deponatur ; si monachus vel conversus tribus diebus sit in gravi culpa, et per annum suspensus ab altari, sit omnium ultimus. 7 De iuramento conversorum, quod scriptum est in fine Usuum, quia multas generat quaestiones, deleatur. 8 Abbates qui de indulgentia generalis Capituli uno anno vel pluribus remanent, si eo anno quo debent venire, gravi infirmitate impediuntur ne veniant, liceat eis se per litteras excusare, et anno sequenti sine omni excusatione veniant, et veniam inde petant. 9 Patres abbates, vel qui pro eis visitant, abbatibus non imponant publicas paenitentias, quia hoc solius Capituli generalis est. 10 Conversi qui in domibus iuxta abbatiam sitis extra terminos habitant et laborant, iuxta pristinam consuetudinem in ipsis domibus comedant, nec id liceat abbatibus mutare. 11 Conspiratores, incendiarii, fures, proprietatem habentes, annis singulis in Ramis palmarum post habitum sermonem, illis qui non sunt de Ordine prius emissis, ab eo qui praeest capitulo cum stola et candela accensa auctoritate Dei omnipotentis Patris, et Filii, et Spiritus Sancti, et beatae Mariae et omnium sanctorum, et totius Ordinis, excommunicentur. Et si culpa huiusmodi manifeste fuerit deprehensa, nulla inde satisfactio suscipiatur sine gravi culpa. 12 Caveant abbates, ne ipsi vel monachi eorum aliquando utantur casulis olosericis in monasteriis nostris. Qui autem scienter uti praesumpserit, ea die ieiunet in pane et aqua ; similiter sacrista vel alius monachus qui tale ornamentum scienter ministraverit. 13 Deposita ultra centum solidos in domibus nostris non suscipiantur sine conscientia ad minus trium fratrum, et ad iussum abbatis, et sub eorum testimonio reddantur et sub tali conditione suscipiantur, ut si contigerit amitti, domus inde non teneatur. Nihilominus abbas provideat studiose, quomodo commissa fideliter custodiantur. Qui autem sub ista conditione deponere noluerit, ipse sibi custodiat. Qui autem hoc anno scienter transgressi sunt, abbas, cellerarius, et alii officiales, quorum consilio factum est, tribus sextis feriis ieiunent in pane et aqua ; et abbas postquam redierit a Capitulo, infra triginta dies ad portam suam decem solidos pro hac transgressione pauperibus faciat distribui. 14 In lenis artificiose fiunt varietates colorum in monasteriis nostris ; quod ne ulterius fiat modis omnibus prohibemus ; sed si contigerit quod fimbrias tinctas emerint, non nisi unius coloris in una lena ponant. 15 Monachi vel conversi in conventu nisi bis nullo tempore comedant. 16 Nulli conventui Ordinis nostri liceat aliquam pitantiam quacumque occasione quasi de iure expetere, sed in abbatis dispositione consistat, qui secundum conscientiam suam provideat ne quid immoderate vel inhoneste fiat. 17 Quando duae missae fiunt in conventu, provideat abbas quantum potest secundum numerum fratrum suorum, ne claustrales nimis evagentur, et districte corrigat quos invenerit excedentes. 18 Sententia de tabernis, sicut superiori anno temperata est, teneatur. 19 De domino Guillelmo remensi archiepiscopo, Bela regi ungarie et domino Henrico bituricensi archiepiscopo et domino Odoni fratri suo et domino Guidoni senonensi archiepiscopo concessum est audito eorum obitu in generali Capitulo fiat pro unoquoque eorum quantum pro fratribus nostris. 20 In quibusdam domibus passim et nimis facile dantur carnes. Eapropter monemus ut in hoc abbates conscientius provideant firmiterque authoritatem regule observent, que tantum infirmis omninoque debilibus carnes indulget. 21 In commemoratione defunctorum post comitem Theob[aldum] scribatur nomen Henrici regis Anglie et nomen monachorum s[an]c[ti] Melani Redonensis. Willelmo comiti Alvernie concessum est sicut uni de nostris. 